Képviselői beszámoló:

Tisztelt választóim!

A képviselői beszámoló elkészítése törvényi kötelezettség , de én képviselői munkámat az önkéntesség és a falunkért való elkötelezettség motiválja. Az ilyen kis települések életében a képviselők végzett munkája nyitott könyv. Régen volt már, hogy a képviselő testület - élén a Polgármesterrel és az Alpolgármesterrel - ilyen jól és egységesen tudjon együttműködni. A Kulcsi Polgármesteri Hivatal és a képviselők közötti együttműködés is jó. Egy irányba igyekszik mindenki. Ebben a koronavírussal terhelt elmúlt évben mindenki munkája nehéz volt. Nekünk képviselőknek is, és jó magamnak is - a veszélyeztetett koromnál fogva - igen nehéz volt úgy tenni a vállalt dolgunkat, hogy egészségesek maradjunk, és, hogy senkit se sodorjunk veszélybe. A közösségi rendezvényeink is elmaradtak, de a beruházásaink jó ütemben haladnak - kivétel talán az egészségházi beruházásunk. A csatorna beruházás egy kicsit csalódás, mivel az előre jelzett határidőket a kivitelező rendre nem teljesítette. Volt szerencsém a Polgármester urat helyettesíteni az ősz folyamán egy részleges átadási bejáráson. Ott az üzemeltető tette a legtöbb kifogást. Ezek a kifogások a fegyelmezetlen munkavégzés okozta apró hibák voltak (aknafedél hézagoló gyűrűk nem voltak kikenve, az aknák alja nem volt kitakarítva stb.). Bízom benne, hogy 2021 első negyedévében már csatornán távozik majd a belterületi ingatlanok szennyvize. A játszótér és fitnesz park beruházás egy pihenő színnel is bővült képviselői és jó szándékú emberek összefogásával. A nyár folyamán az új rendezési terv kialakításában képviselőtársaimmal igyekeztünk a lakossági igényeket beépíteni a rendezési tervbe. És bizony sok dolgot nem tudtunk érvényesíteni, mert még az ideje nem jött el, vagy a törvényi környezet nem volt kedvező. Nehéz a tervezőkkel és a szakhatósági igényekkel és elvárásokkal összehangolni és eleget tenni úgy, hogy a lakósági igények is részben vagy egészében megjeleníthetők legyenek. Én és képviselő-társaim azon dolgozunk, hogy minél hamarabb elfogadásra kerüljön a rendezési terv. Ennek az elfogadása tulajdonképpen a várható beruházásaink miatt csúszott át 2021-es évre. Az elmúlt évben alapoztuk meg a 2021-es beruházásokat. Most jött el az az idő, amikor újabb nagyobb beruházást nem szabad vállalni, mert az már veszélyezteti a meglévő építkezéseink naprakész átlátását és biztonságos levezénylését és az új beruházások előkészítését és levezénylését. Az elmúlt ciklusból ránk maradt a háziorvosi probléma megoldása. Az alapvető egészségügyi ellátás hosszú távú megoldásáról döntöttünk (gépkocsi gond megoldása, háziorvos bére és folyamatba van a lakásprobléma megoldása is), hogy nyugodt körülmények között folyjék a lakosság ellátása.

A képviselő testületünk megtanult az internetes kapcsolaton keresztül tárgyalni és dönteni. Polgármester és az Alpolgármester koordinálásával hoztunk fontos döntéseket a település érdekében. Az elmúlt évet és annak gondjait a vírussal együtt a 2011-ben bekövetkezett partfalcsúszás évéhez tudnám hasonlítani. Az is rendkívüli helyzet volt és az elmúlt év is, ahol a rendkívüli körülmények miatt is döntéseket kellet hozni. Segítettük a település rendkívüli helyzetének megoldásában a Polgármestert és a hivatal dolgozóit is. Minden civil szervezeti és magánemberi kezdeményezést támogattak a testület tagjai és a hivatal dolgozói. Ilyen akciók voltak: - maszkok varrása ,- idősek segítése a kijárási tilalom alatt ,- lakó közösségi kezdeményezéssel végzett szemét gyűjtés , - lakó közösségi út javítás , - önkéntes segítők Markovicsné Gizike koordinálásával: rászorulók segítése , karácsonyi ajándékozása és az őszi fa ültetés .

Tisztelet és köszönet azoknak, akik ebben a korona vírusos évben tettek azért, hogy a településünk utcái és közterületei szép virágosak, gondozottak legyenek, ezzel is példát mutattak a környezetükben élőknek. Azok pedig akik szemeteltek, rontottak és mások jobbító munkáját tönkre tették - nézzenek magukba.

A saját munkámat nem emelem ki, hogy mi az amit én csináltam, mert minden eredményt a közös összefogás eredményének tartom . Az meg természetes , hogy a képviselő többet vállal és jó példával segíti a közösségi munkát.

Az új évre minden kulcsi lakosnak, üdülősnek, zárt kerti ingatlantulajdonosnak és tanyán lakóknak eredményekben, boldogságban és egészségben gazdag esztendőt kívánok .

Tisztelettel: Posch János képviselő